Predkladacia správa

Národná rada Slovenskej republiky v bode  C.4 svojho uznesenia č. 1333 z 5. apríla 2001 k správe o súčasnom stave a plnení úloh Programového vyhlásenia vlády Slovenskej republiky v oblasti politiky zamestnanosti (tlač 856) požiadala vládu Slovenskej republiky, aby predložila do Národnej rady Slovenskej republiky do 31. mája 2001 „Plán národného rozvoja“ obsahujúci konkrétne aktivity zamerané na riešenie zamestnanosti a oživenie ekonomiky Slovenska.

	Na svojom  rokovaní dňa 9. mája 2001 vláda Slovenskej republiky prerokovala „Návrh opatrení na zabezpečenie plnenia úloh z uznesenia Národnej rady Slovenskej republiky č. 1333 zo dňa 5. apríla 2001“. Vo svojom uznesení č. 415 k tomuto návrhu v bode B.1 konštatovala, že úloha C.4 uznesenia Národnej rady Slovenskej republiky č. 1333/2001, predložiť do Národnej rady Slovenskej republiky „Plán národného rozvoja“ obsahujúci konkrétne aktivity zamerané na riešenie zamestnanosti a oživenie ekonomiky je  premietnutá v materiáli Národný plán zamestnanosti, ktorý vláda schválila svojím uznesením č. 908       z 8. 11. 2000 a nadväzne nato v bode D.2 citovaného uznesenia vlády SR č. 415/2001 k návrhu opatrení na zabezpečenie plnenia úloh z uznesení Národnej rady Slovenskej republiky č. 1333/2001 a 1336/2001 poverila ministra práce, sociálnych vecí a rodiny odôvodniť Národný plán zamestnanosti v Národnej  rade Slovenskej republiky.

	Predkladaným materiálom sa  teda zabezpečuje splnenie úlohy C.4 z uznesenia Národnej rady Slovenskej republiky č. 1333/2001 k správe o súčasnom stave a plnení úloh Programového vyhlásenia vlády Slovenskej republiky v oblasti politiky zamestnanosti (tlač 856).
 
	Vzhľadom na to, že  v zmysle úlohy B.5 z uznesenia vlády Slovenskej republiky         č. 908 zo dňa 8. novembra 2000 minister práce, sociálnych vecí a rodiny predloží do 30. júna 2001 na rokovanie vlády Slovenskej republiky súhrnnú správu o plnení opatrení Národného plánu zamestnanosti, v tomto materiáli je zhodnotený spôsob a doterajší postup hodnotenia plnenia opatrení Národného plánu zamestnanosti.

	Zároveň, nadväzne na prebiehajúce schvaľovanie Návrhu východísk štátneho rozpočtu na rok 2002 v materiáli je podrobnejšie zhodnotený stav finančného zabezpečenia realizácie opatrení Národného plánu zamestnanosti v roku 2002.